Kalavská, Andrea, ministerka zdravotníctva SR (2018-06-14):
Dobrý deň, vážení prítomní. Takže ochorenia na syfilis patria medzi ochorenia, ktoré sú sexuálne prenosné. V súčasnosti asi treba povedať, že začnem asi od konca vašej otázky, že prečo neklesá počet ochorení na syfilis, je to aj vďaka tomu, že teda, že sa zisťujú kontakty, robí sa depistáž a aktívne sa vyhľadávajú kontakty tých, ktorí ochorenie syfilis majú. Len tak sa pozriem do minulosti. V roku 2015 sme v danom okrese Trebišov, ktorého sa to týka, mali 25 ochorení, potvrdených ochorení na syfilis. V roku 2016 to bolo 81, v roku 2017 115 a samozrejme podľa štatistík, keď sa na to pozriete, a preto bola asi aj vaša otázka, v 2018 počet nových prípadov v priebehu prvých 5 mesiacov bol až 100. Čiže sa nám zdá, že tento počet ochorení narastá. Čo sa týka spektra ochorení, respektíve vekového spektra postihnutých, tak 20 percent tvoria deti do 15 rokov, čo je alarmujúce, tam ale nepredpokladáme sexuálny kontakt, ale väčšinou blízky rodinný kontakt, či sú to vlhké nejaké uteráky, alebo teda spotrebný materiál v rodine. Dvadsať percent sú to deti alebo adolescenti v roku 16 až 18 a 60 percent sú to dospelí ľudia. Najvyššia chorobnosť v roku 2018 v meste Trebišov bola 86 percent a teda dá sa povedať, že až 99 percent všetkých chorých, alebo, respektíve podozrivých vychádza z prostredia nízkeho hygienického štandardu a z marginalizovaných skupín obyvateľstva. Ďalšia časť otázky bola, že vlastne čo ministerstvo zdravotníctva, respektíve regionálni hygienici robia? Tak v rámci platnej legislatívy regionálny Úrad verejného zdravotníctva zriadil medzirezortnú skupinu, ktorá je teda koordinovaná krízovým štábom Okresného úradu v Trebišove. Stretávajú sa na týždennej báze a teda túto skupinu krízovú tvorí regionálny Úrad verejného zdravotníctva v Trebišove a potom je tam samozrejme Nemocnica s poliklinikou v Trebišove, dermatovenerologická ambulancia, Okresné riaditeľstvo Policajného zboru v Trebišove, Úrad práce, sociálnych vecí a rodiny v Trebišove. Čo sme urobili, alebo čo táto krízová pracovná skupina robila, aby sa kontrolovali kontakty chorých na syfilis, aby sa znižoval počet nových prípadov na syfilis? Tak rozhodnutím tejto kontrolnej skupiny bol nariadený lekársky dohľad pre 328 oznámených nedisciplinovaných chorôb (pozn. red.: správne má byť – „osôb“) chorých na syfilis, taktiež osoby podozrivé z ochorenia a osoby podozrivé z nákazy na syfilis. Bolo vydaných až 61 exekučných príkazov, to znamená, až 61-krát musel zasiahnuť Policajný zbor a priviezť alebo predviesť dotyčnú osobu na lekárske vyšetrenie, keďže bola podozrivá zo šírenia nákazy, alebo podozrivá z toho, že teda nákazou daná osoba trpí. RÚVZ denne kontroluje účasť chorých na vyšetreniach a na liečbe zabezpečuje účinnosť pre Okresné riaditeľstvo Policajného zboru. V rámci výkonu štátneho zdravotného dozoru kontroluje výkon depistáže v ohniskách nákazy. Poskytuje súčinnosť Úradom práce, sociálnych vecí a rodiny v Trebišove, ktorý vyhľadáva osoby podozrivé z nákazy v domácom prostredí, kde žijú maloleté osoby s diagnostikovaným ochorením na syfilis z dôvodu dermatovenerológom identifikovanej reálnej možnosti nesexuálneho spôsobu prenosu ochorenia na syfilis, najmä v skupine maloletých osôb vzhľadom na nízku hygienickú úroveň bývania a osobnej hygieny. Taktiež úrad práce, sociálnych vecí a rodiny realizuje umiestňovanie detí do detských domovov, ako aj iné potrebné procesné úkony voči zákonným zástupcom aj v súčinnosti s okresným riaditeľstvom Policajného zboru. Nemocnica v Trebišove na základe požiadavky regionálneho Úradu verejného zdravia v Trebišove vytvorila ďalšiu dermatovenerologickú ambulanciu, navýšila počet súčasných lôžkových kapacít na detskom oddelení. V rámci toho, že sa stále bavíme o marginalizovanej skupine obyvateľstva, ktorá je nonkompliantná, neberie liečbu, nechodí na preventívne prehliadky a nechodí na prehliadky, ktoré sú jej nariadené, tak sme pristúpili k zrýchlenej schéme liečby na syfilis, aby sme teda bránili šíreniu tejto nákazy. Štandardná liečba na syfilis trvá 3 týždne, vďaka deportnému penicilínu sme pristúpili k liečbe v denných stacionároch u dospelých a pri hospitalizácii u detí. Nárazová liečba v trvaní 5 dní a potom po troch týždňoch daný jedinec príde na poslednú dávku deportného penicilínu. Takže toto je moje vyjadrenie k danej otázke. Ďakujem veľmi pekne.